b'\n_START_ARTICLE_\nSenzor galvanic de oxigen\n_START_PARAGRAPH_\nSenzorul galvanic de oxigen este un dispozitiv frecvent utilizat pentru a m\xc4\x83sura concentra\xc8\x9bia de oxigen \xc3\xaen diverse echipamente medicale, \xc3\xaen analizoarele de oxigen pentru a afi\xc8\x99a concentra\xc8\x9bia de oxigen dintr-un amestec de gaze Nitrox sau Trimix din buteliile de scufundare, precum \xc8\x99i \xc3\xaen aparatele recirculatoare utilizate \xc3\xaen scufundare pentru monitorizarea permanent\xc4\x83 a presiunii par\xc8\x9biale de oxigen \xc3\xaen timpul scufund\xc4\x83rii.\n_START_SECTION_\nConstruc\xc8\x9bie\n_START_PARAGRAPH_\nSenzorul galvanic pentru oxigen este constructiv alc\xc4\x83tuit dintr-un electrod anod din plumb, un electrod catod aurit, o rezisten\xc8\x9b\xc4\x83 electric\xc4\x83 de sarcin\xc4\x83, o solu\xc8\x9bie electrolitic\xc4\x83 de hidroxid de potasiu (KOH) (electrolit) \xc8\x99i o membran\xc4\x83 permeabil\xc4\x83 pentru gaze.\n_START_SECTION_\nFunc\xc8\x9bionare\n_START_PARAGRAPH_\nAtunci c\xc3\xa2nd oxigenul (gazul) vine \xc3\xaen contact cu electrolitul senzorului, se produce o schimbare a poten\xc8\x9bialului electric dintre electrozi, respectiv a curentului prin rezisten\xc8\x9ba de sarcin\xc4\x83. Circuitul electronic asociat va m\xc4\x83sura, amplifica \xc8\x99i controla semnalul electric ob\xc8\x9binut. Deoarece reac\xc8\x9bia este propor\xc8\x9bional\xc4\x83 cu concentra\xc8\x9bia gazului prezent (presiunea par\xc8\x9bial\xc4\x83), semnalul este u\xc8\x99or de tradus \xc3\xaen procente, p\xc4\x83r\xc8\x9bi pe million (ppm), sau ppm/h \xc8\x99i citit pe un display (afi\xc8\x99or) sau memorat \xc3\xaen circuitele microprocesorului pentru o citire ulterioar\xc4\x83._NEWLINE_Senzorii galvanici de oxigen au \xc3\xaen general o durat\xc4\x83 de via\xc8\x9b\xc4\x83 limitat\xc4\x83, care este influen\xc8\x9bat\xc4\x83 de expunerea la concentra\xc8\x9bii mari de oxigen dup\xc4\x83 care se ajunge la afi\xc8\x99area de valori eronate. De aceea senzorii galvanici trebuie verifica\xc8\x9bi sistematic \xc3\xaen mod periodic cu ajutorul unor aparate speciale.'